# A Night at the Opera

### A Wikipédiából, a szabad lexikonból.

| Zeneportál

Queen A Night at the Opera
nagylemez
Megjelent | 1975. november 21. (UK) 1975. december 2. (US)
Felvételek | Sarm Studios, The Roundhouse, Olympic Studios, Scorpio Studios, Lansdowne Studios, Rockfield Studios, Monmouth, Wales 1975. augusztus-november
Stílus | Hard rock Heavy metal Progresszív rock
Hossz | 44 perc 11 mp
Kiadó | EMI/Parlophone (UK) Elektra/Hollywood Records (US)
Producer | Queen és Roy Thomas Baker
Kritikák

- All Music Guide link
- Rolling Stone link
- Robert Christgau (B-) link
- est.hu link
- Epinions.com link

Queen-kronológia
Sheer Heart Attack (1974) | A Night at the Opera (1975) | A Day at the Races (1976)

Az A Night at the Opera az angol Queen együttes 1975-ös, negyedik albuma. Művészileg ez volt a legsikeresebb lemezük, az angol albumlistán az első, a Billboard albumlistán a negyedik helyet érte el. Világszerte több mint 9,5 millió példányban kelt el, csak Amerikában 3,6 millió példányban fogyott (2002. november 14-én nyerte el a tripla platina minősítést[1]). A producere Roy Thomas Baker és a Queen együttes volt.

2005. november 21-én, megjelenésének 30 éves évfordulójának tiszteletére újra kiadták az albumot. A kiadást kísérte egy DVD verzió is, ugyanazon dalokkal, videóklipekkel, koncertfelvételekkel (többek közt Brian May God Save the Queen előadásával a Buckhingham palota tetején[2]) és interjúkkal[3].

Az album legnagyobb erősségét a négy tag egyenrangú dalszerzői és zenészi minősége jelenti: John Deacon megírta az első slágerét (You're My Best Friend), Freddie Mercury jegyzi a banda védjegyévé vált Bohemian Rhapsodyt, Roger Taylor (I'm in Love with My Car) és Brian May ('39, Good Company) el is éneklik a saját szerzeményeiket. Több stúdióban is készítették a felvételeket, és a legmodernebb technikai eszközöket és módszereket alkalmazták; többek között ennek is tudható be, hogy korának legdrágábban elkészített stúdióalbumának számított[4].

Kritikai sikere mellett fordulópont is az együttes történetében, mert a következő album, az A Day at the Races hasonló koncepciójával nem tudta megismételni a sikert, innentől pedig háttérbe szorultak a progresszív megoldások, mindinkább előtérbe került lemezeiken a stadion rock.

## [szerkesztés] Története

Előző albumuk, a Sheer Heart Attack sikere után (#2 UK, #12 US) a kiadó nagyobb bizalommal fordult a zenekar felé. 1975 januárjában abszolválhatták első nagy amerikai turnéjukat, ahol végre ők voltak a fő attrakció. A kritika azonban nem volt elragadtatva, a Led Zeppelin utánzóinak tartották őket, ráadásul Mercury hangszálproblémái miatt több koncertet le kellett mondani. A turné végén az együttes megbízta Jim Beach menedzsert, hogy dolgozza ki a Tridenttel való szakítás jogi körülményeit. Áprilisban indult az első japán turnéjuk. Addig sohasem tapasztalt ünneplés vette őket körül, a hisztérikus rajongók már a repülőtéren is megrohamozták őket. Ezekről az élményekről May később a Teo Torriatte című dalban számolt be. Májusban Mercury Ivor Novello-díjat kapott a Killer Queenért.

Harmincadik évfordulós CD és DVD kiadás

Az új album felvételei augusztus 24-én kezdődtek, és egészen november 20-ig tartottak (ez alól kivétel a God Save the Queen feldolgozás mely már a Sheer Heart Attack ülései alatt elkészült), immár a Tridenttől függetlenül. Összesen tíz különböző stúdióban dolgoztak, és pályafutásuk során elsőként 24 sávos felvételi technológiát használtak. Ehhez kapcsolódik az az ismert legenda, mely szerint a Bohemian Rhapsody többszörösen felénekelt vokáljai miatt a magnószalag annyira elkopott, hogy teljesen átlátszóvá vált.

A Bohemian Rhapsody kislemez megjelenését nagy viták előzték meg. Először a menedzsment akarta megrövidítve kiadatni, mert akkoriban lehetetlennek tartották, hogy egy 5 perc 55 másodperc hosszú dal igazi siker legyen. Mercury viszont ennek mereven ellenállt, és elérte, hogy vágatlanul jelenhessen meg. A másik vita Mercury és Taylor között zajlott, utóbbi azt szerette volna, ha a dala, az I’m in Love with My Car jelenik meg a kislemez B-oldalán – Freddie neki végül engedett. A kislemez nagy sikert aratott, kilenc hétig vezette az angol slágerlistát, ez abszolút rekordnak számított akkoriban, Amerikában azonban csak mérsékeltebb sikereket ért el, a 9. helyet érte el.

Az együttes 1975-ben.

A másik kislemez, a You’re My Best Friend / ’39 (#7 UK, #16 US) szerzője Deacon és May volt, így ez volt az első Queen album, amelyről mind a négy szerző egy-egy dala megjelent kislemezen.

Novemberben megjelent az album is, az első helyet érte el Angliában, és elsőként a Queen albumok közül még abban az évben platinalemez lett.

A bemutatót követte az A Night at the Opera Tour, amely 1975. november 14-től 1976. április 22-ig tartott, és sorozatban összesen 77 koncertet jelentett. Többségében Angliában és Amerikában koncerteztek, de eljutottak zajos sikereik helyszínére, Japánba is, és Ausztráliában is felléptek.

Több eredeti Queen lemezzel egyetember ez az album is megjelent CD-n, 1991-beenm a Hollywood Records gondozásában. 2002. november 14-én nyerte el Amerikában a 3x Platina minősítést.

2005. november 21-én az album megjelenésének 30. évfordulójára egy DVD kiadás jelent meg, ugyanazzal a dalokkal, eredeti és új klipekkel (például a '39 előadása egy Queen+Paul Rodgers koncerrten), interjúkkal, újrakevert DTS hangzással.

## [szerkesztés] Művészi csúcspont

A könnyűzenében főleg mint a Queen hangzást megalapozó lemez ismert. A mai napig különlegességnek számít az is (a stúdióalbumok történetében), hogy egy albumon belül ilyen sokféle stílus keveredik. Éppen ezért lehetetlen egyetlen stílus alá sorolni a lemezt (bár a témák variációjához való játékos, parodisztikus hozzáállás leginkább az akkoriban kihalófélben lévő glam rock jegyeit viseli magán).

A CD-s kiadás hátoldala

Ugyanez az oka, amiért nehéz megtalálni a követőit a könnyűzenében. Mind az azt megelőző heavy metalos Sheer Heart Attack, mind az ezt követő stadion rockos lemezek több előadót inspiráltak. Ahogy Sebők János írta: „Ezek a zenék ugyanis többnyire megismételhetetlenek, vagy ha reprodukálhatók, ott az epigonizmus már gusztustalan”. [5]

Bohemian Rhapsody

Sikerét nem egy egységes koncepció jelentette, hanem a tény, hogy a négy tag egyszerre érte el instrumentális, dalszerzői és esetenként énekesi kreativitásának csúcspontját. Egyetlen más albumukon sem érték ezt az összhangot, míg a korábbi lemezeken főleg Mercury és May kreativitása dominált, addig a későbbieken bár mind a négy tag szerzett dalokat, előszeretettel választották a slágeresebb megoldásokat.

Figyelemreméltó a dalok sokszínűsége is, alig hallható két egyforma stílusú mű: a repertoárjuk a progresszív rocktól a heavy metalig, a popslágertől a játékos kabaréig terjed. A különböző stílusok szerencsés módon erősítik egymást, olyannyira, hogy ez a diverzitás jelenti az album másik nagy erőségét.

A Red Special

Brian May: Mercury mellett ő írta legtöbb dalt a lemezre, de kreativitása mind a három tagot felülmúlta. Nem számolva a Bohemian Rhapsodyt, az album legbonyolultabb szerkesztésű, epikus dalai (The Prophet's Song) neki köszönhetőek. Red Special gitárjából kihozta a lehető legtöbbet, például harsona és klarinét hangját utánozta vele. Multiinstrumentalistaként játszott akusztikus gitáron, ukulelén, hárfán, kotón és többfajta elektromos gitáron. Két saját dalát, a ’39-et és a Good Companyt el is énekelte, utóbbi hivatkozásában művészeti vezetőként is említhető, hiszen egymaga tervezte és vitte véghez az egész dalt, stílusbeli előtanulmányokat végzett hozzá, a tökéletes hangzás érdekében pedig a gitárrészeket akkordról akkordra vette fel.

Freddie Mercury: legfontosabb dala az albumon a Bohemian Rhapsody, kritikusok a lemez legjobb és legfontosabb művének tartják[6]. Előző albumaikon már egyes dalok megelőlegezték ezt az összetett, bonyolult szerkesztésű dalt (pl. The March of the Black Queen), de itt vált igazán kiforrottá ez a kontrasztos stílus kavalkád. Hangszerhasználata ekkoriban kimerült a zongorák használatában. Fontos megemlíteni, hogy két vaudeville dalt is írt a lemezre, melyek érdekes ellentétet alkotnak az album heavy metal műveivel.

You're My Best Friend

Roger Taylor: Egy dalt írt, az I’m in Love with My Cart. A korábbi lemezeken is főleg hard rock típusú művei voltak, így nem meglepő a dal hangzása. Hasonlóan Mayhez, ezt a dalt is teljesen Taylor szerkesztette, a felvételen akusztikus gitáron játszott, és a fő vokált is ő énekelte.

John Deacon: Bár csak egy dalt írt a lemezre, a You’re My Best Friend mégis megjelent kislemezen, és az egyik legsikeresebb általa írt dal lett. Deacon a többiekhez képest később érett meg a zeneszerzésre, hisz összesen ez volt a második dala, de ezzel a tipikus zongoraballadáinak sorát indította el, mely azután minden albumon képviseltette magát egy-egy dallal. Érdekes módon bár később több hangszeren is játszott, itt csak az elektromos zongora kezelését vállalta fel – feltehetően azért, mert Mercury nem volt hajlandó játszani rajta. Autodidakta módon tanulta meg.

## [szerkesztés] Értékelése

- A Rolling Stone magazin Minden idők 500 legjobb albumának listáján a 230. helyet érte el[7].
- A Channel 4 televíziós csatorna szavazásán minden idők 13. legjobb albumának szavazták meg[8].
- A Q magazin olvasói a 41. legnagyobb brit albumnak[9], illetve az 50 Best British Albums Ever! szavazáson a tizenhatodiknak szavazták meg.
- Egy 2006-os szavazáson a kilencedik legjobb egykori listavezető album lett[10].
- A Wan2 magazin Minden idők legjobb progresszív rock albumai listáján a hatodik helyre sorolták[11].

| Mindent egybevéve ez az album nagy skáláját és erejét jeleníti meg a zenének és a kemény szövegeknek. A hajam égnek áll – de ha érdekel a jó zene, és nem zavar, ha bolondnak néznek, megveszed. |
– Melody Maker

| A Queen lesz a rock Cecil B. DeMille-je” – mondta Freddie Mercury, és ekkor engedték szabadjára fellengzős stílusukat, heavy metallal ("Sweet Lady"), poppal ("You're My Best Friend)" és a legoperaibb rockdallal, a "Bohemian Rhapsody"-val. |
– Rolling Stone

| Fáradozásuk nem volt hiábavaló, a végeredmény egy bizarr, eklektikus és bivalyerős lemez lett. |
– est.hu magazin

Roger Dimery kritikus a könyvében, az 1001 Albums You Must Hear Before You Die-ban (1001 album, amit hallanod kell mielőtt meghalsz) az A Night at the Operát is felsorolja[12].

## [szerkesztés] Az album dalai

Első oldal:

1. Death on Two Legs (Dedicated to...) (Mercury) – 3:43 ( minta)
2. Lazing On a Sunday Afternoon (Mercury) – 1:07
3. I'm in Love with My Car (Taylor) – 3:05 ( minta)
4. You're My Best Friend (Deacon) – 2:52 ( minta)
5. '39 (May) – 3:31 ( minta)
6. Sweet Lady (May) – 4:03
7. Seaside Rendezvous (Mercury) – 2:15

Második oldal:

1. The Prophet's Song (May) – 8:21
2. Love of My Life (Mercury) – 3:39 ( minta)
3. Good Company (May) – 3:23 ( minta)
4. Bohemian Rhapsody (Mercury) – 5:55 ( minta)
5. God Save the Queen - 1:18

Bónusz trackek az 1991-es Hollywood Records kiadáson:

1. I'm in Love with My Car (remix: Mike Shipley) (Taylor)
2. You're My Best Friend (remix: Matt Wallace) (Deacon) – 2:52

## [szerkesztés] Idézetek

| Azt gondolom, mi tudtuk, hogy ez egy különleges album lesz. Azt mondtuk, ez lehet a mi Sgt. Pepperünk. |
– Brian May

| Death On Two Legs (a halál két lábon), nem mondok többet -- többet ér, ha figyelmesen meghallgatjátok a szövegét. Alattomos egy szám, amely előhozta bennem a gonoszt. Könnyen jutottak eszembe a szavak. |
– Freddie Mercury

| Jonathan King és a hasonszőrűek hatalmas pénzeket kerestek azzal, hogy minőségi dalokhoz szemét B-oldalakat írtak. De én beszélhetek – én a Bohemian Rhapsody B-oldalát írtam meg, az egy jó kis dalocska volt. Végeredményben pont ugyanannyit kerestem, mint Freddie a Bohemian Rhapsody megírásával, amely miatt a kislemezt megvásárolták. Ez nem igazság, ugye? De az igazságosság és a törvények -- az két különböző dolog. |
– Roger Taylor

| A dobok, a basszusgitár, talán még Freddie zongorája és ritmusgitárja 10 vagy 12 csatornát foglalt le, így csak 12 csatorna maradt a bűvészkedésre, ami nem is olyan sok, ha belegondolsz, mennyi vokál van a számokban. Állandóan butítanunk kellett a rögzítést anélkül, hogy az összminőség rovására menjen, és még csak nem is mehettünk vissza az előző beállásra. Ha vissza kellett lépnünk egyet, tíz esetből kilencszer tönkrement, amit addig csináltunk, így vigyáznunk kellett arra, hogy amit alkottunk az 100%-ig jó legyen. Abban az időben még nem létezett az undo gomb. |
– Gary Lagan asszisztens a Bohemian Rhapsodyról

## [szerkesztés] Közreműködők

- Brian May: elektromos gitár, akusztikus gitár, koto: The Prophet's Song, ukulele: Good Company, ének: '39, Good Company, háttérvokál
- Freddie Mercury: ének és háttérvokál, zongora
- Roger Taylor: dob, gong, dobhúr, tamburin, ének: I'm In Love With My Car, gitár effektek, háttérvokál
- John Deacon: basszusgitár, elektromos orgona: You're My Best Friend, háttérvokál
- Roy Thomas Baker: producer
- David Costa: művészeti vezető
- Gary Lyons: hangmérnök
- Mike Stone: hangmérnök

## [szerkesztés] Helyezések

Ország | Helyezés | Minősítés | Eladás
--- | --- | --- | ---
Anglia | #1 | Platina | 1 200 000
Amerika | #4 | 3x Platina | 3 600 000
Hollandia | #1 | - | 300 000
Japán | #9 | - | 250 000
Németország | - | Platina | 700 000
Ausztria | #9 | arany | 30 000
Kanada | - | Platina | 500 000
Norvégia | #4 | - | -
Svédország | #10 | - | 50 000

## [szerkesztés] Slágerlista alakulása

### [szerkesztés] Angol

Angol albumlista (1975. december 13-tól)
Hét | 01 | 02 | 03 | 04 | 05 | 06 | 07 | 08 | 09 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---
Helyezés | 2 | 2 | 1 | 1 | 2 | 1 | 1 | 2 | 4 | 7 | 6 | 11 | 10 | 11 | 13 | 17 | 26 | 21 | 37 | 47 | 39 | 33 | 42 | 45 |

Angol albumlista (folytatás)
Hét | 26 | 27 | 28 | 29 | 30 | 31 | 32 | 33 | 34 | 35 | 36 | 37 | 38 | 39 | 40 | 41 | 42 | 43 | 44 | 45
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---
Helyezés |  |  |  | 47 | 38 | 46 | 35 | 26 | 25 | 23 | 25 | 22 | 38 | 39 | 39 | 39 |  | 50 | 44 | 43

Angol albumlista (1977. január 22-től)
Hét | 01 | 02
--- | --- | ---
Helyezés | 40 | 53

Angol albumlista (1984. szeptember 22-től)
Hét | 01 | 02 | 03
--- | --- | --- | ---
Helyezés | 85 |  | 100

### [szerkesztés] Amerikai

Billboard 200 lista (1975. december 27-től)
Hét | 01 | 02 | 03 | 04 | 05 | 06 | 07 | 08 | 09 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---
Helyezés | 116 | 67 | 57 | 48 | 39 | 35 | 28 | 26 | 24 | 23 | 21 | 11 | 9 | 8 | 7 | 6 | 4 | 4 | 4 | 13 | 14 | 14 | 16 | 18 | 18

Billboard 200 lista (folytatás)
Hét | 26 | 27 | 28 | 29 | 30 | 31 | 32 | 33 | 34 | 35 | 36 | 37 | 38 | 39 | 40 | 41 | 42 | 43 | 44 | 45 | 46 | 47
--- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | ---
Helyezés | 19 | 29 | 29 | 37 | 43 | 66 | 66 | 64 | 66 | 28 | 28 | 38 | 41 | 72 | 69 | 76 | 100 | 100 | 126 | 126 | 124 | 166

Billboard 200 lista (1977. július 22-től)
Hét | 01 | 02 | 03 | 04 | 05 | 06 | 07 | 08 | 09
--- | --- | --- | --- | --- | --- | --- | --- | --- | ---
Helyezés | 162 | 151 | 125 | 122 | 119 | 119 | 180 | 180 | 180

## [szerkesztés] Kislemezek

Év | Kislemez | Pozíció
--- | --- | ---
1975 | Bohemian Rhapsody / I'm in Love with My Car | #1 (UK), #9 (US)
1976 | You're My Best Friend / '39 | #7 (UK), #16 (US)

## [szerkesztés] Eladási minősítések

Szervezet | Minősítés | Dátum
--- | --- | ---
BPI – UK | arany | 1975. december 1.
BPI – UK | Platina | 1976. január 1.
RIAA – US | arany | 1976. március 9.
RIAA – US | Platina | 2002. november 14.
RIAA – US | 3x Platina | 2002. november 14.

| Minden idők 500 legjobb albuma - Rolling Stone magazin
Előző album: Bonnie Raitt Nick of Time 229. | A Night at the Opera 230. | Következő album: The Kinks The Kink Kronikles 231.

## [szerkesztés] Külső hivatkozások

- Magyar nyelvű kritika az est.hu magazinban
- Kortalan-portalan rock – rockhalo.hu
- Exkluzív Queen DVD-Audio
- Passzió Rock

## [szerkesztés] Források

1. ^ RIAA weboldal
2. ^ Youtube-videó link
3. ^ Queen: A Night At The Opera (30th Anniversary Collectors Edition)Est.hu kritika
4. ^ The Blue Bohemian Rhapsody – Queenmuseum
5. ^ Passzió Rock Klub Queen sztori
6. ^ link Epinions
7. ^ Rolling Stone's 500 Greatest Albums link
8. ^ Channel 4 – 100 Greatest Albums
9. ^ Q – The 100 Greatest British Albums
10. ^ BBC Beatles' Pepper tops album poll
11. ^ HVG Kultúralink
12. ^ rocklistmusic.co.uk1001 Albums You Must Hear Before You Die

| Queen | m·v·sz

John Deacon · Brian May · Freddie Mercury · Roger Taylor
Diszkográfia
Stúdió albumok: Queen · Queen II · Sheer Heart Attack · A Night at the Opera · A Day at the Races · News of the World · Jazz · The Game · Flash Gordon · Hot Space · The Works · A Kind of Magic · The Miracle · Innuendo · Made in Heaven
Koncert albumok: Live Killers · Live Magic · Live at Wembley '86 · Queen on Fire - Live at the Bowl · Return of the Champions
Válogatások: Greatest Hits · At the Beeb · Greatest Hits II · Classic Queen · Queen Rocks · Greatest Hits III · Stone Cold Classics
Díszdobozban: Greatest Hits I & II · The Platinum Collection
DVD-k
We Will Rock You · Freddie Mercury Tribute Concert · Greatest Video Hits 1 · Live at Wembley Stadium · Greatest Video Hits 2 · Queen on Fire - Live at the Bowl · Return of the Champions
Musicalek
We Will Rock You
Kapcsolódó cikkek
Kislemezek · Koncertek · Red Special · Queen videoklipgráfia

A lap eredeti címe "http://hu.wikipedia.org../../../a/_/n/A_Night_at_the_Opera_8ab8.html"

Kategóriák: Queen-albumok | 1975 nagylemezei

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Bosanski
- Česky
- Dansk
- Deutsch
- Esperanto
- Español
- Suomi
- Français
- עברית
- Hrvatski
- Italiano
- 日本語
- Nederlands
- ‪Norsk (bokmål)‬
- Polski
- Português
- Русский
- Slovenčina
- Slovenščina
- Српски / Srpski
- Svenska